Nina Brochmann

Nina Dølvik Brochmann (født 2. desember 1987) er en norsk forfatter og lege, bosatt i Oslo.

Hun er utdannet lege fra Universitetet i Oslo. Hun har en BA i statsvitenskap fra Columbia University i New York. 

Brochmann har arbeidet med helsespørsmål knyttet til seksuallivet, spesielt overfor ungdom og minoriteter. Som medisinstudent startet hun den populærvitenskapelige bloggen Underlivet sammen med Ellen Støkken Dahl.

I 2017 ga hun ut boka Gleden med skjeden (med Ellen Støkken Dahl, Illustrert av Hanne Sigbjørnsen). Den ble umiddelbart en salgssuksess, og rettighetene ble solgt til oversettelse til 36 språk. (Engelsk tittel: The Wonder Down Under). Boka ble nominert til Brageprisen og Språkprisen. 

I 2017 holdt Brochmann og Dahl et TEDx-foredrag «The Virginity Fraud» om mytene om jomfruhinnen. Videoen har over 11 millioner visninger. 

I 2019 utga Brochmann og Dahl Jenteboka – Ellen og Ninas guide til puberteten. Den fikk Kulturdepartementets pris for beste sakprosabok for barn og ble plukket ut til den internasjonale The White Ravens katalogen for 2020. Den fikk terningkast 6 i VG og ble kåret til en av årets beste bøker av Aftenposten og VG. 

Hun sitter i styret til CARE Norge  .

Bibliografi
 Gleden med skjeden – alt du trenger å vite om underlivet, sammen med Ellen Støkken Dahl, sakprosa, Aschehoug (2017)
Jenteboka – Ellen og Ninas guide til puberteten, sammen med Ellen Støkken Dahl, sakprosa for barn og ungdom, Aschehoug (2019)

Referanser

Kilder 
 Presentasjon av Nina Dølvik Brochmann i Forfatterkatalogen på Forfattersentrums nettsider
 Presentasjon av Nina Brochmann på Aschehougs nettsider 
 Presentasjon av Nina Brochmann på Oslo Literary Agencys nettsider

Eksterne lenker 
 «The Virginity Fraud», TED.com

Norske sakprosaforfattere